มันนี่ทูเดย์
ทหารไทยปรับเป้าสินเชื่อ
10 พ.ย. 2559

ทหารไทยปรับเป้าสินเชื่อ
นายเบญจรงค์ สุวรรณคีรี หัวหน้าเจ้าหน้าที่บริหารกลยุทธ์องค์กร ธนาคารทหารไทย (ทีเอ็มบี) เปิดเผยว่า ในปีนี้สินเชื่อจะขยายตัวได้ 3-5% จากเดิมตั้งเป้าไว้ที่ 6-8% โดย 9 เดือนที่ผ่านมา สินเชื่อเติบโตเพียง 2.4% อย่างไรก็ตาม คาดว่าในไตรมาส 4/2559 ความต้องการสินเชื่อรายใหญ่ที่ต้องการขยายธุรกิจเพื่อรองรับการลงทุนในปีหน้าและสินเชื่อเอสเอ็มอีจะมีอัตราการเติบโตที่ดีขึ้น ในขณะเดียวกันในไตรมาส 4/2559 ธนาคารจะมีการตั้งสำรองเพิ่มขึ้นเพื่อรองรับหนี้ที่ไม่ก่อให้เกิดรายได้ (เอ็นพีแอล) จากไตรมาส 3/2559 ที่ธนาคารมีการตั้งสำรองไป 2,541 ล้านบาท และคาดว่าเอ็นพีแอลจะเพิ่มขึ้นถึงจุดสูงสุดในต้นปีหน้า 
เจ้าหนี้สหวิริยาฯ คัดค้าน
รายงานข่าวจากสหวิริยาสตีล อินดัสตรี ผู้ผลิตเหล็กแผ่นรีดร้อนรายใหญ่ที่สุดของไทย แจ้งตลาดหลักทรัพย์แห่งประเทศไทย เมื่อวันที่ 9 พ.ย.ว่า บริษัทได้รับคำร้องคัดค้านแผนฟื้นฟูกิจการของเจ้าหนี้ 5 ราย โดยศาลล้มละลายกลางให้บริษัทในฐานะผู้ทำแผนยื่นคำแถลงการณ์ปิดคดีเป็นหนังสือต่อศาลภายใน 15 วัน และนัดฟังคำสั่งวันที่ 15 ธ.ค. 2559